ལུགས་ཀྱི་བསྟན་བཅོས་ལྷ་དང་དཔལ་འདུ་བའི་ནོར་བུ་

༄༅། །ལུགས་ཀྱི་བསྟན་བཅོས་ལྷ་དང་དཔལ་འདུ་བའི་ནོར་བུ་ཞེས་བྱ་བ་བཞུགས་སོ། །

ལྷག་པའི་ལྷ་ལ་ཤིས་པ་བརྗོད་པ་ནི:

གང་ཞིག་དྲན་པས་ལུགས་གཉིས་ཀྱི། །
བློ་གྲོས་ནོར་བུའི་གཏེར་གྱི་སྒོ། །

འགྱེད་མཛད་རྒྱལ་བའི་མཁྱེན་རབ་གཏེར། །
འཇམ་དཔལ་དཔའ་བོས་ཁྱོད་ལ་སྲུངས། །

བརྩམ་པར་དམ་བཅའ་བ:

འཇིག་རྟེན་འདི་ན་བསྔགས་བོས་པ། །
ལྷ་དང་དཔལ་ཞེས་བྱ་བ་གཉིས། །
ཁབ་ལེན་རྡོ་ཡིས་ལྕགས་བཞིན་ཏུ། །
རང་གི་རྒྱུད་ལ་འགུགས་འདོད་པས། །
གདམ་ངག་བཟང་པོའི་ཚིག་འདི་རྣམས། །
བལྟ་ཞིང་དེ་དོན་བསམ་པ་དང༌། །
བསམ་ནས་དེ་ལ་ཡིད་ཆེས་པས། །
དེ་ཡི་དོན་བཞིན་སྤྱད་པར་བྱ། །

༡་་འཇིག་རྟེན་ན་སྤྱོད་པ་གཉིས་སུ་གྲངས་ངེས་པར་བསྟན་པ་ནི།འཇིག་རྟེན་ཁམས་ན་ཡ་རབས་དང༌། །
མ་རབས་སྤྱོད་པ་གཉིས་སུ་ངེས། །

༢་་ཡ་རབ་དང་མ་རབ་གཉིས་ཀའི་སྐྱོན་ཡོན་མདོར་བསྡུས་ཏེ་བསྟན་པ་ནི།

ཡ་རབས་ལམ་ནས་འདི་ཕྱིར་བདེ། །
མ་རབས་ལམ་ནས་འདི་ཕྱིར་ཕུང༌། །
ཡ་རབས་ཆུང་ངུ་འཇིག་རྟེན་ལུགས། །
ཡ་རབས་ཆེན་པོ་འཕགས་པའི་ལམ། །
མི་ཆོས་ཆོས་ཀྱི་རྩ་བ་ཡིན། །

༡་་ལས་འབྲས་བསླུ་བ་མེད་པས་བདེ་འབྲས་ཟད་པའི་རྒྱུར་གདམས་པ་ནི།

འཇིག་རྟེན་ཡ་རབས་སྤྱོད་པ་ཞིག །
མེད་པ་དེ་ལ་ཆོས་ཀྱི་ཚུལ། །
ཡོད་པ་ནམ་ཡང་མི་སྲིད་དེ། །
རྩ་བ་མེད་པའི་སྡོང་པོ་དང༌། །
ནོར་མེད་པ་ལ་ནོར་བུ་བཞིན། །
སྐྱེ་བོ་འདི་ཡི་གོ་རིམ་ནི། །
གཞན་གྱིས་བྱས་པ་ཅང་མེད་ཀྱང༌། །
འཇིག་རྟེན་ཡ་རབས་སྤྱོད་པ་ནི། །
ཆུང་འབྲིང་ཆེན་པོས་རིམ་བཞིན་བྱས། །
འདི་ན་ཐམས་ཅད་བདེ་ལ་དགའ། །
ཀུན་ཀྱང་རང་དོན་ཁོ་ན་གཉེར། །
འཕགས་པ་མིན་པའི་སྐྱེ་བོ་ཕལ། །
ཚུལ་འདི་མིན་པ་གཞན་ཡོད་མིན། །
འོན་ཀྱང་སྔོན་གྱི་ལས་དབང་གིས། །
ལ་ལ་དཔལ་གྱི་ནོར་བུ་རྙེད། །
ལ་ལ་བྱུར་གྱི་རིམས་ནད་ཟིན། །
ཀྱེ་མ་སྐྱེ་དགུའི་བདེ་སྡུག་ལྟོས། །
ཟས་མེད་ལྟོ་ཡི་སྡུག་བསྔལ་ཏེ། །
གྲགས་མེད་ཡིད་ཀྱི་སྡུག་བསྔལ་ཡིན། །
གང་ལ་གྲགས་པའི་དཔལ་གནས་ན། །
ཟས་ནོར་འབྱོར་བ་མདུན་དུ་འཕྱུར། །
དེ་ཕྱིར་ཤེད་བྱེ་ཚུན་ཆད་ནས། །
ཀུན་ཀྱང་སྙན་གྲགས་རོ་ལ་རྒྱུག །
ཀྱེ་མ་སྙན་པའི་ཡིད་འོང་མ། །
ཕལ་ལ་འབྲོས་པ་ལྟ་བུར་གྱུར། །
དེ་ཡི་རྒྱུ་མཚན་བཤད་པ་ན། །
སྔོན་གྱི་བསོད་ནམས་མཐུ་ཆུང་བས། །
རྒྱ་ཇ་ཚགས་ལ་དྲངས་བ་ལྟར། །
ལོག་པ་དྲན་ཅིང་བཟང་པོ་ཤོར། །

༢་་སྐྱོབ་བྱེད་ལྷ་ཡིས་ཁྲེལ་བས་སྡོང་གྲོགས་ཟད་པའི་རྒྱུར་གདམས་པ་ནི།

ཕ་མ་སློབ་དཔོན་རྒན་རབས་དང༌། །
ཕན་བྱེད་དྲིན་གཟོ་ཆུང་བ་ཡིས། །
སྐྱོབས་བྱེད་ལྷ་ཡི་དགོངས་པ་ཁྲེལ། །
སྡོང་གྲོགས་མེད་པའི་རོ་ལྟར་གྱུར། །
འདི་ཕྱིའི་ཁྲེལ་དང་རྒྱུ་འབྲས་ལ། །
རྩི་བཞག་ཆུང་བས་གཏམ་དང་མནའ། །
ཇི་སྨྲས་གཅིག་ཏུ་མི་ཆོད་པས། །
དྲང་མཁན་གཉན་པོ་ཐུགས་སུན་ཕྱུང༌། །
ཕན་གནོད་གོ་ལོག་བབ་བབ་སྤྱོད། །
ཐུང་ན་ལྷ་ཡང་བྲན་དུ་བཀོལ། །
མ་ཐུབ་དགྲ་ཡང་མཆོད་བྱས་པས། །
ཕོ་ལྷ་ཝེར་མ་གཏིང་ནས་ཁྲོས། །
མཆོག་གསུམ་བཀུར་བཟོས་ཡིད་ཆེས་ཆུང༌། །
མངོན་སུམ་དང་ནི་ལྐོག་གྱུར་དང༌། །
སྔ་ཕྱིའི་བྱ་བ་མི་མཚུངས་པས། །
ཆོས་སྐྱོང་དམ་ཅན་ཐུགས་སྐྱོ་འཕེལ། །
ལ་ཡོག་དང་ནི་ཁྲེལ་དང་མནས། །
ཉོས་པའི་ཟས་ནོར་དོགས་མེད་སྤྱོད། །
གཏམ་ངན་མི་ཁ་མི་འཛེམས་པས། །
ལུས་ལྷ་ཕྲག་ལྷ་གནམ་དུ་ཡལ། །
གཞན་གྱི་ཕུན་ཚོགས་དཔལ་འབྱོར་ལ། །
དོན་མེད་སེམས་ཀྱི་ཟུག་རྔུར་ལྡང༌། །
ཐམས་ཅད་སྨད་པ་ལྷུར་བླང་བས། །
མགོན་སྐྱབས་ལྷ་སྲུང་ནུས་པ་ཟད། །
དེ་ལ་སོགས་པའི་རྒྱུ་རྐྱེན་གྱིས། །
རང་གི་ཕུན་ཚོགས་འཇོམས་པ་ཡི། །
མི་གཙང་རྫིང་བུར་གནས་བཞིན་དུ། །
ལྷ་བརྒྱ་ཀླུ་སྟོང་བོས་ན་ཡང༌། །
དྲུང་དུ་འདུ་བར་ཤིན་ཏུ་དཀའ། །
དེ་ཚེ་ཀྱེ་མ་བདག་གིས་ནི། །
རིམ་འགྲོ་འདི་ཙམ་བགྱིས་ན་ཡང༌། །
བྱ་བ་ལས་ཀྱི་སྟོབས་ཤུགས་ལ། །
ཅུང་ཟད་ཕན་པ་མེད་དོ་ཟེར། །
སྙིགས་མའི་སྐྱེ་བོ་བསོད་ནམས་ཞན། །
འཕྲལ་ལའང་སྤྱོད་པ་མི་མཁས་པ། །
འདི་འདྲའི་ལེ་ལན་ཤེས་གྱིས་ལ། །
ཁྱོད་ནི་འདི་ལས་ལྡོག་པར་མཛོད། །
སྐྱེ་བོ་ཕལ་ཆེར་བདག་ཉིད་ལ། །
དཔལ་ཀུན་འདུ་བར་འདོད་ན་ཡང༌། །
ཞིང་ས་ངན་ལ་ས་བོན་བཞིན། །
གཞི་རྩ་འཕྱུགས་པ་མི་ཤེས་སོ། །

༣་་ལས་འབྲས་དང་ལྡན་པའི་གང་ཟག་ལ་སྐྱོབ་བྱེད་ལྷ་ཡིས་སྐྱོབ་པར་གདམས་པ་ནི།

བློ་ལྡན་བསོད་ནམས་ལྡན་པ་ལ། །
ཡོན་ཏན་ལྡན་པ་ཆོས་ཉིད་དེ། །
ཡོན་ཏན་ལྡན་ན་ལྷ་རྣམས་ཀྱང༌། །
མ་བོས་ངང་གིས་འདུ་བ་ཡིན། །
གང་ལ་མངོན་ལྐོག་མེད་པ་ཡི། །
དམ་བཅའ་ཤིན་ཏུ་བརྟན་པ་ལ། །
ཆུ་བུར་མིག་ཅན་རྣམས་དགའ་ན། །
ལྷ་མིག་ལྡན་པ་སྨོས་ཅི་འཚལ། །
བྱས་པ་དྲིན་དུ་གཟོ་བ་དང༌། །
རྒྱུ་འབྲས་གོ་ལོག་མི་འཛིན་ལ། །
མི་ཡང་ཕན་པའི་ཐབས་རྩོམ་ན། །
དཀར་ཕྱོགས་ལྷ་རྣམས་སྨོས་ཅི་འཚལ། །
གང་ན་སྙིང་སྟོབས་མི་ཞུམ་པས། །
དགྲ་གཉེན་བྱམས་སྡང་མི་ལོག་པ། །
ཇེ་བཟང་སྤྱན་རས་ཀྱིས་བཙལ་ན། །
དགྲ་བླ་ཝེར་མས་སྨོས་ཅི་འཚལ། །
གང་ན་སྤང་བླང་བྱ་བ་ནི། །
མི་ལ་གསང་ཏེ་བྱས་ན་ཡང༌། །
ལྷ་ལ་སྤེད་བར་མི་ནུས་བས། །
ལྷ་འགྲུབ་པ་ལ་དམ་ཚིག་གཙོ། །
གང་ན་དམ་བཅའི་ཚིག་བརྟན་ཅིང༌། །
དོན་ཆེན་བསྒྲུབ་ལ་བློའི་ནུས་པ། །
སྟོབས་དང་ལྡན་པར་གྱུར་པ་ལ། །
ལྷ་ཡང་སྐྲག་ན་གཞན་ལྟ་ཅི། །
དེ་ནས་ཕོ་ལྷ་དགྲ་ལྷ་ཡི། །
རྫོངས་ཆེན་རང་གི་ལུས་དང་སེམས། །
སྤྱོད་ངན་མི་གཙང་ཕྱག་བདར་གྱིས། །
ཡོན་ཏན་མཆོད་པའི་བཀོད་པ་ཤོམས། །
དེ་ནས་མ་བོས་བཞིན་ཏུ་ཡང༌། །
དགྲ་བླ་མཚོ་ལ་ངང་པ་བཞིན། །
ཝེར་མ་པད་ཚལ་བུང་བ་ལྟར། །
ངང་གི་འདུ་བ་ཆོས་ཉིད་ཡིད། །

༤་་དེ་ལྟར་རྒྱུ་མཚན་ཤེས་པས་རང་ཉིད་ཡ་རབ་ལ་སྤྱོད་པར་གདམས་པ་ནི།

གང་ན་ལྷ་ཡི་མགོན་བྱས་པའི། །
མི་དེ་གཅིག་པུར་གྱུར་ན་ཡང༌། །
སྟོང་ཕྲག་དུ་མའི་མི་དག་དང༌། །
ནུས་པ་ཀུན་ནས་མཉམ་པ་ཡིན། །
ལྷ་ཡིས་ལག་ནས་དྲངས་གྱུར་པ། །
བཟང་པོའི་སྐས་(ཨོལ་ལྐོག)ལ་འཛེགས་གྱུར་ན། །
མཐོ་དང་བདེ་དང་གྲགས་པ་ཡི། །
གཞལ་མེད་ཁང་པར་ཡང་དག་རོལ། །
དཔལ་(ཤེས་པ)རྗེས་བསྙེགས་(ཤུལ་མ)པས་དཔལ་མི་འདུ། །
དཔལ་གྱི་འཁྲི་ཤིང་བཟང་པོ་འདི། །
ཡ་རབས་སྤྱོད་པའི་ཚལ་ན་ནི། །
གཡོ་བ་མེད་པར་གནས་ཞེས་གྲགས། །
སྙིགས་མའི་མི་རྣམས་བསོད་ནམས་དམན། །
དེ་ཕྱིར་བློ་རྒྱ་ཆེ་བ་དཀོན། །
དེས་ན་ཡ་རབས་སྤྱོད་པ་ལ། །
བཅུག་(གཙུགས)ཀྱང་ཤེས་པ་ཤིན་ཏུ་དཀའ། །
གནའ་བོའི་(སྔོན་མའི)ལུགས་དང་དམ་པའི་སྲོལ། །
རྩི་བཞག་ཤིན་ཏུ་ཆུང་བ་ཡི། །
མ་རབས་རྣམས་ཀྱི་ནང་དུ་ནི། །
ཡ་རབས་སྤྱོད་པ་གསལ་མི་འགྱུར། །
ས་འདི་མ་རབས་ཀྱིས་གང་ཡང༌། །
རང་ཉིད་ཡ་རབས་སྤྱོད་པ་བྱ། །
དེ་ལྟ་ན་ནི་ཆོས་ཉིད་ཀྱིས། །
རང་ལ་ཕུན་སུམ་ཚོགས་པར་འགྱུར། །

དང་པོ་ལྗོན་པོ་ལྗོན་ཤིང་བཟང་པོའི་དཔེས་མཛེས་པའིཟཡན་ལག་རང་ལ་ཚང་དགོས་པར་གདམས་པ་ནི།

ཡ་རབས་དམ་པའི་སྤྱོད་པ་ཡི། །
རྩ་བ་བློ་དང་ཟུང་ཐུབ་ཡིན། །
སྡོང་པོ་ཁྲེལ་དང་བག་ཡོད་ཡིན། །
ཡལ་ག་དྲང་དང་དམ་བཅའ་བརྟན། །
ལོ་མ་བྱས་ཤེས་གཞན་ཕན་བརྩོན། །
མེ་ཏོག་དད་དང་གཏོང་ཕོད་དེ། །
འབྲས་བུ་བདེ་དང་གྲགས་པར་སྨིན། །
འདི་རྣམས་མེད་དུ་མི་རུང་ངོ༌། །

དང་པོ་ངོ་བོ་མདོར་བསྟན་པ་ནི།

བློ་ཞེས་བྱ་བ་ཤེས་རབ་སྟེ། །
བླང་དོར་མ་ནོར་འབྱེད་པ་ཡིན། །

མིག་དང་འདྲ་བ་འདི་མེད་ན། །
ཡོན་ཏན་གཞན་གྱི་གོ་སྐབས་འགག །

༢་་སྐྱོན་ཡོན་གྱི་གོ་ནས་རྒྱུ་མཚན་རྒྱས་པར་བཤད་པ་ནི།

དེ་ལའང་བླང་དོར་བྱ་བ་ལ། །
ཤིན་ཏུ་ཞིབ་མོར་ཕྱེ་ཞིང་དཔྱད། །
མི་ཤེས་པ་དང་མ་བརྟག་པ། །
འདི་ཡིས་འཇིག་རྟེན་སྐྱེ་བོ་ཕུང༌། །
ན་ཚོད་མ་སྨིན་པ་དང་ནི། །
ས་རྒྱ་ཆུང་ངུའི་རང་མཐོང་གིས། །
སྐྱེ་བོ་རང་གིས་སྔར་བྱས་ལ། །
རང་ཉིད་ཁྲེལ་པ་མང་དུ་འོང༌། །
དེ་ཕྱིར་བཟང་ངན་བྱ་བའི་རིགས། །
མཐོང་བ་ཤིན་ཏུ་རྒྱ་ཆེ་ཞིང༌། །
ཁྱད་པར་ཆབ་སྲིད་ཆེན་པོའི་སྲོལ། །
མཐོང་ཞིང་ཐོས་པ་གནད་དུ་ཆེ། །
ནམ་ཞིག་བཟང་ཤོང་ངན་ཤོང་པའི། །
མཐོང་རྒྱ་ཡངས་པོ་སྐྱེས་པ་ན། །
ད་གདོད་སྐྱེ་བོའི་གྲལ་དུ་ཚུད། །
དེ་ཕྱིར་མཐོང་རྒྱ་ཆེ་བ་གཙོ། །
དེ་སླད་བློ་དང་ལྡན་པ་རྣམས། །
ཤིན་ཏུ་ཕུགས་སུ་ཕན་པ་ཡི། །
མིག་རྒྱང་རིང་པོར་བལྟ་བྱ་ཞིང༌། །
བློ་སྟོབས་རྒྱ་ཆེར་བསྐྱེད་པར་བྱ། །
བློ་ཆུང་ཕྱི་ཐག་ཐུང་བ་འདི། །
རང་དང་གཞན་གྱི་དོན་དག་ལ། །
འབད་ཀྱང་བྱིས་པས་མཁར་ལས་བཞིན། །
འབྲས་བུ་ཤིན་ཏུ་ཆུང་བ་ཡིན། །
ཕལ་ཆེར་རང་གིས་ཤེས་པའམ། །
མི་ཤེས་ན་ཡང་མཁས་པར་དྲི། །
མཁས་པའི་བསྟན་བཅོས་རྣམས་ལ་བལྟ། །
མཁས་དང་བླུན་པོའི་ཁྱད་པར་བསམ། །
དེ་ལྟར་བྱས་ན་ཆོས་ཉིད་ཀྱི། །
བློ་གྲོས་ཇེ་བས་ཇེ་བཟང་འགྱུར། །
བློ་གྲོས་ཇི་ཙམ་འཕེལ་བ་ན། །
ཡ་རབས་སྤྱོད་པ་དེ་ཙམ་འཕེལ། །
སྤྱོད་པ་བཟང་པོ་འཕེལ་བ་ན། །
དཔལ་རྣམས་དབྱར་གྱི་ཆུ་བཞིན་འཕེལ། །
དེ་ལས་ལོ་ཟླ་ཞག་རེ་བཞིན། །
རང་ལ་རང་སྐྱེད་འདོན་པར་གྱིས། །
རང་ལས་གཅེས་པར་གྱུར་པ་ནི། །
འཇིག་རྟེན་འདི་ན་མེད་བཞིན་ཏུ། །
རང་གི་སྐྱོན་ཡོན་མི་བསམ་པ། །
དུད་འགྲོ་རྣམས་དང་ཁྱད་པར་ཅི། །
འཕྲལ་གྱི་ཚོང་སོགས་བྱ་བ་ཕལ། །
རང་གི་དཔྱད་ཅིང་གཞན་ལ་དྲི། །
ཚེ་གང་བླང་དོར་བྱ་བ་ལ། །
མི་དཔྱད་མི་འདྲི་བླུན་མིན་ནམ། །
སྐྱོན་མེད་སྐྱེ་བོ་དཀོན་ན་ཡང༌། །
སྐྱོན་རྣམས་སྐྱོན་དུ་ཤེས་བྱས་ནས། །
སྤང་ན་སྐྱོན་ཀུན་འདུས་བྱས་ཉིད། །
ཡིན་ཕྱིར་སྤྲིན་བྲལ་ཟླ་འདྲར་འགྱུར། །
ཡོན་ཏན་ཀུན་ཚང་དཀའ་ནའང༌། །
ཡོན་ཏན་ཉིད་ལ་དགའ་བྱས་ནས། །
བླང་བྱའི་ཡོན་ཏན་གོམ་བྱས་ན། །
ནམ་ཞིག་ཡོན་ཏན་ཆེན་པོར་འགྱུར། །
སྐྱོན་ལ་སྐྱོན་དུ་མ་ཤེས་པ། །
དེ་སྲིད་སྐྱོན་ལ་རབ་ཏུ་འཇུག །
དེ་བཞིན་སྐྱོན་གྱི་རྒྱུན་སྐྱོང་ན། །
ཡོན་ཏན་སྔར་ཡོད་དག་ཀྱང་འགྲིབ། །
ཡོན་ཏན་ཅི་ཙམ་གོམས་གྱུར་བ། །
དེ་ལྟ་དེ་ལྟར་སྐྱོན་ལས་གྲོལ། །
མ་བརྟག་བཏང་སྙོམ་ངང་གནས་ན། །
ལོ་བརྒྱ་སོང་ཡང་བཟང་སྐྱེད་མེད། །
རང་རྒྱུད་ཡོན་ཏན་འཕེལ་བ་ན། །
མི་མཉམ་པ་དང་མཉམ་པར་འགྱུར། །
མཉམ་པ་རྣམས་ལས་ཁྱད་དུ་ཐོན། །
གོང་ནས་གོང་དུ་འཕར་ཏེ་འགྲོ། །
རང་རྒྱུད་སྐྱོན་གྱི་ཆ་འཕེལ་ན། །
རི་གཟར་དག་གི་འབབ་ཆུ་བཞིན། །
འོག་ནས་འོག་ཏུ་འགྲོ་བ་ལ། །
ལག་ནས་དྲང་ཀྱང་ལྡོག་མི་བཏུབ། །
དེ་ཕྱིར་བདག་ལ་ཕན་འདོད་པས། །
རང་རྒྱུད་སྐྱོན་གྱི་ཆ་སྤོངས་ལ། །
ཡོན་ཏན་ཇེ་བས་ཇེ་ཆེ་རུ། །
སྤེལ་བ་འདི་ལ་ནན་ཏན་མཛོད། །

༣་་བསླབ་བྱ་ལ་འབད་དགོས་པར་གདམས་པ་ནི།

དེ་དག་བླང་དོར་ཤེས་པ་ལ། །
རག་ལས་པས་ན་དམ་པ་དང༌། །

དམ་པའི་གསུང་ལ་རབ་དགའ་བས། །
རྟག་ཏུ་བསྒྲིམས་ཏེ་ཉམས་སུ་ལོངས། །

གཉིས་པ་ཟུངས་ཐུབ་བཤད་པ་ལའང་།

༡་་མཚན་ཉིད་བཤད་པ་ནི།

༈ སྐྱེ་བོ་ཟུང་ཐུབ་གང་ཞེ་ན། །
ཡིད་བརྟན་གནས་སུ་གྱུར་པ་ཡིན། །
ཟུང་མི་ཐུབ་ལ་ཡོན་ཏན་མཆོག །
མི་སྲིད་ཆུ་ལ་རི་མོ་བཞིན། །

༢་་ཟུངས་ཐུབ་ལ་གནས་དགོས་པའི་དགོས་པ་བསྟན་པ།

ཟུང་ཐུབ་ཡོད་ན་གཞན་མེད་ཀྱང༌། །
ཡོན་ཏན་བརྒྱ་གོ་གཅིག་ཆོད་ཡིན། །
མི་ཆོས་རྩ་བ་འདི་མེད་ན། །
ཡོན་ཏན་གཞན་ལ་རེ་ཐག་ཆད། །
རང་ཉིད་ཡོན་ཏན་ལམ་ནས་ཀྱང༌། །
མི་ལྡོག་རང་ལ་ཡིད་རྟོན་པའི། །
སྐྱེ་བོ་ནམ་ཡང་མི་བསླུ་བ། །
ཟུང་ཐུབ་ཅེས་གྲགས་མི་ཡི་མཆོག །

༣་་ཟུངས་ཐུབ་ཀྱི་སྐྱོན་ཡོན་དཔེའི་གོ་ནས་བསྟན་པས་རྒྱུད་བསྐུལ་བ་ནི།

ལུས་ཟུང་ཐུབ་པ་སེང་གེ་འདྲ། །
བརྙས་སུ་མི་བཏུབ་ཟིལ་གནོན་ཆེ། །
ངག་ཟུང་ཐུབ་པ་དྲང་སྲོང་འདྲ། །
སྐྱེ་བོ་ཐམས་ཅད་ཡིད་ཆེས་དགའ། །
ཡིད་ཀྱི་ཟུང་ཐུབ་ནོར་བུ་འདྲ། །
བདག་དང་གཞན་གྱི་འདོད་པ་འཇོ། །
ལུས་ཀྱི་ཟུང་མ་ཐུབ་པ་དེ། །
ཁྱུ་མཆོག་རྭ་ཆད་བཞིན་དུ་བརྙས། །
ངག་གི་ཟུང་མ་ཐུབ་པ་དེ། །
ཁ་བཞིན་གཞན་གྱིས་སྡང་ཞིང་གཤེ །
ཡིད་ཀྱི་ཟུང་མ་ཐུབ་པ་དེ། །
རླུང་ཁྱེར་རྫས་བཞིན་གཏོལ་མེད་འགྲོ། །
གློ་ཡིས་མ་ནོར་འབྱེད་པ་བཞིན། །
བཟང་པོའི་ལམ་ལ་ཟུང་ཐུབ་པར། །
གནས་ན་མི་ཆོས་དམ་པ་ཡི། །
དཔག་བསམ་བཟང་པོ་རྩ་བ་ཟུག །

གཉིས་པ་སྡོང་པོ་བཤད་པ་ལ།

༡་་ཁྲེལ་ཡོད་ཀྱི་ངོ་བོ་མདོར་བསྟན་པ་ནི།

༈ ཁྲེལ་ཡོད་ཅེས་བྱ་གང་ཞེ་ན། །
མ་རབས་ངན་པའི་བྱ་བ་ལ། །
ཤིན་ཏུ་སྐྱོ་ཞིང་སུན་པ་སྟེ། །
འདི་ནི་ལུགས་གཉིས་གོས་བཟང་ཡིན། །
ཇི་ལྟར་སྐྱེ་བོའི་མདུན་ས་རུ། །
མི་གཙང་སྟོང་གིས་སྦགས་བཞིན་དུ། །
གཅེར་བུར་རྒྱུ་བ་ངོ་ཚ་མིན། །
ཁྲེལ་མེད་འདི་ཀ་ངོ་ཚ་ཆེ། །
མི་གཙང་གཙང་མའི་ཁྲུས་ཀྱིས་དག །
གཅེར་བུར་བཟང་དགུས་བརྒྱན་དུ་རུང༌། །
ཁྲེལ་མེད་ཁྲུས་ཀྱིས་མ་དག་ལ། །
བཟང་པོས་བརྒྱན་ཀྱང་མཛེས་མི་འགྱུར། །
ཕན་ལ་བྱས་པ་མི་གཟོ་དང༌། །
ངན་ལ་རྟིང་གཅོད་ཅི་ཡང་མེད། །
ཅི་མེད་ཅང་མེད་གཏོལ་མེད་པོ། །
འདི་འདྲ་འདི་ཡང་ཁྲེལ་མེད་ཡིན། །
ངན་སྨྲས་གྱུར་ཀྱང་འཛེམ་བག་ཆུང༌། །
ཕན་པའི་གཏམ་ལ་རྣ་མི་གཏོད། །
བཟང་པོའི་གནས་ལ་རེ་ཐག་ཟད། །
འདི་འདྲ་འདི་ཡང་ཁྲེལ་མེད་ཡིན། །
ནང་ག་གསང་གཏམ་ཁ་རུ་བྱུང༌། །
རེ་ལྟོས་ཅན་ལ་ཡི་ཆད་བསྐྱེད། །
མཆོད་འོས་གྱུར་ཀྱང་བདག་མི་སེམས། །
འདི་འདྲ་འདི་ཡང་ཁྲེལ་མེད་ཡིན། །
བཟང་པོའི་ཚུལ་དང་བཟང་པོའི་གཏམ། །
ཐོས་ན་དགའ་བར་མི་བྱེད་ཅིང༌། །
དམ་པ་བརྟེན་པར་མི་བྱེད་པ། །
འདི་འདྲ་འདི་ཡང་ཁྲེལ་མེད་ཡིན། །
མ་རབས་སྡིག་སྤྱོད་གདོལ་པའི་གྲོགས། །
བླུན་པོའི་ཁྱུ་ན་འདོད་རྒུར་རྩེ། །
ལུགས་གཉིས་སྤྱོད་པ་རྒྱབ་ཏུ་དོར། །
འདི་འདྲ་འདི་ཡང་ཁྲེལ་མེད་ཡིན། །
ཉིན་སྣང་ཆང་དང་རྒྱན་པོ་སོགས། །
གྲགས་པ་ཉམས་པའི་རྒྱུ་ཡིས་གཡེངས། །
མཚན་མོ་འཁྲིག་པ་ཁོ་ནས་འདའ། །
འདི་འདྲ་འདི་ཡང་ཁྲེལ་མེད་ཡིན། །
དོན་མེད་གཡེངས་པའི་མནོག་ཆུང་གི །
ལས་དང་སྡིག་པ་སྣ་ཚོགས་ལ། །
འཇུག་ཀྱང་ངོ་ཚ་མི་ཤེས་པ། །
འདི་འདྲ་འདི་ཡང་ཁྲེལ་མེད་ཡིན། །
དམ་པའི་ཚུལ་དང་བསྟན་བཅོས་གཞུང༌། །
མཐོང་ན་དགའ་བར་མི་བྱེད་ཅིང༌། །
དེ་ཡི་རྗེས་སུ་མི་སེམས་པ། །
འདི་འདྲ་འདི་ཡང་ཁྲེལ་མེད་ཡིན། །
མདོར་ན་བླང་དོར་བྱ་བ་ལ། །
བརྟག་ཅིང་འཇུག་པར་མི་བྱེད་པའི། །
ལུགས་གཉིས་ལམ་ནས་གང་འདའ་བ། །
བླུན་པོ་ཁྲེལ་མེད་ཞེས་བྱ་ཡིན། །

༣་་ཁྲེལ་ཡོད་ལ་འབད་དགོས་པར་གདམས་པ་ནི།

ཁྲེལ་དང་ལྡན་པ་དེ་ཡིས་དེ། །
ཕྱིན་ཅི་ལོག་གི་གཡེངས་ལས་སྐྱོབ། །
ཁྲེལ་མེད་སྙིང་མེད་པོ་དེ་ལ། །
གདམས་ངག་རྣམས་ནི་ཅི་ཞིག་བྱ། །
དེ་བས་ཁྲེལ་དང་ལྡན་པ་དག །
ལུགས་གཉིས་བྱ་བ་བཟང་པོ་ཡི། །
ལམ་སྲོལ་འདི་ལས་མ་འདས་པར། །
རྟག་ཏུ་བག་ཡོད་སྙིང་པོར་བྱ། །

གཉིས་པ་བག་ཡོད་བཤད་པ་ལའང་།

༡་་བག་ཡོད་ཀྱིཟངོ་བོ་མདོར་བསྟན་པ་ནི།

བག་ཡོད་ཅེས་བྱ་གང་ཞེ་ན། །
གཡང་ཁར་འདུག་པའི་མི་བཞིན་དུ། །

རང་གིས་རང་ཚུལ་བསྲུང་བ་ལ། །
རྟག་ཏུ་གཟོབ་པ་ལྷུར་ལེན་པའོ། །

༢་་བག་མེད་ཀྱི་ཉེས་དམིགས་རྒྱས་པར་བཤད་པ་ནི།

བྱིས་པ་མནོག་ཆུང་རྩེད་མོས་བསླུ། །
དར་མ་ཆགས་སྡང་ཡུལ་གྱིས་བསླུ། །
རྒན་པ་ལུས་སེམས་རྒུད་པས་བསླུ། །
བག་མེད་ནམ་ཡང་བསླུ་ཞིང་བསླུས། །
འདོད་དང་རྨོངས་པས་བསླུས་ནས་སུ། །
འཇིགས་རུང་འཁོར་བའི་འདམ་དུ་སྐྱུར། །
ད་རུང་འདོད་རྨོངས་ཁ་ཐལ་བས། །
མ་རབས་ལམ་ནས་དམན་པར་བསླུ། །
བག་མེད་བདུད་ཀྱི་ལྕགས་ཀྱུ་འདིས། །
ཁྲི་དང་གདུགས་ཀྱི་བར་ནས་ཀྱང༌། །
ཡུད་ཙམ་གྱིས་ནི་འགྲོ་བ་འདི། །
དམན་པའི་གནས་སུ་བསྒྱུར་བར་བྱེད། །
བུད་མེད་གཞོན་ནུ་བཙུན་པའི་དགྲ། །
ཕྱུགས་དབུལ་རྒྱལ་ཁྲིམས་མཁན་པོའི་དགྲ། །
འཁོར་ངན་ངོ་སྲུང་གཙོ་བོའི་དགྲ། །
དགྲ་འདིས་གང་བཅོམ་ངེས་པར་བཅོམ། །
སྐྱེ་བོའི་དཔལ་འབྱོར་གློག་ལྟར་གཡོ། །
ལུས་ཀྱང་ཆུ་བུར་ལྟར་འཇིག་ཅིང༌། །
ནད་དང་གདོན་དང་འཇིགས་པ་ནི། །
ཤིན་ཏུ་མང་པའི་དབུས་གནས་པ། །
རླུང་གསེབ་མར་མེ་ལྟ་བུ་ལ། །
ཡིད་བརྟན་ཅི་ཡང་མེད་བཞིན་དུ། །
འབྱུང་འགྱུར་གནས་ལ་མི་སེམས་པར། །
བག་བརྐྱང་ཚུལ་གྱིས་ཇི་ལྟར་གནས། །
མཐོན་པོ་རྣམས་ཀྱང་དམའ་བ་དང༌། །
འབྱོར་བ་རྣམས་ཀྱང་རྒུད་འགྱུར་ལ། །
མཛེས་པ་རྣམས་ཀྱང་ཉམས་འགྱུར་པའི། །
འདུས་བྱས་འདི་ཚུལ་ཅིས་མ་མཐོང༌། །

༣་་མཁས་བླུན་གྱི་ཁྱད་པར་བསྟན་པ་ནི།

རང་བློ་ནང་དུ་བཀུག་ནས་སུ། །
བག་ཡོད་པར་ནི་མ་བྱས་ན། །
བདག་སྐྱོན་བདག་གི་མི་ཤེས་ཏེ། །
གཞན་གྱིས་བཤད་ཀྱང་གོ་བར་དཀའ། །
སྣ་ཚོགས་ཡུལ་རྐྱེན་དང་འཕྲད་ཚེ། །
ཅོལ་ཆུང་ཤེས་པ་ཁྱི་བཞིན་འཁྲིད། །
བཟང་ཚུགས་ཤོར་བའི་སྐྱེ་བོ་ལ། །
བཞད་གད་བྱས་ཀྱང་བསྟོད་པར་རློམ། །
སྲང་ལ་གཞལ་པའི་ལྗིད་བཞིན་དུ། །
ལུགས་གཉིས་གྱི་ནི་བྱ་བ་ལ། །
བྱས་པའི་ལག་རྗེས་ཆེ་ཆུང་གིས། །
སྐྱེ་བོ་རྣམས་ཀྱིས་བཟང་ངན་ཤེས། །
བསམ་མེད་ཞེ་མདོ་ཆུང་བ་རྣམས། །
སྐྱེ་བའི་དུས་དང་རྒས་པའི་དུས། །
ཉི་མ་གཅིག་ལ་བྱུང་བ་ལྟར། །
ཚེ་གང་འདི་བྱས་ངོས་བཟུང་མེད། །
མཁས་རྣམས་ཉི་མ་རེ་རེར་ཡང༌། །
ཆོས་དང་ནོར་དང་འདོད་དང་ཐར། །
སྡེ་བཞིའི་དོན་ཆེན་ལྷུར་བླང་བས། །
ནམ་ཞིག་གྲུབ་འབྲས་རྒྱ་ཆེ་ལྡན། །
དོན་མེད་པ་དང་དོན་ཉམས་པ། །
ཀུན་ཀྱང་བག་མེད་ལས་བྱུང་བས། །
ཉི་མ་རེ་རེ་བཞིན་དུ་ཡང༌། །
བག་མེད་སྤོང་ལ་དོན་རེ་བསྒྲུབ། །

༤་་བག་མེད་པའི་སྐྱོན་བཤད་པ་ནི།

སྤྱང་པོ་སྤྱང་མཐར་མ་ཕྱིན་པར། །
སྤྱང་པོ་འཚལ་བ་ཁྲམ་པའི་རྒྱུ། །
དོན་མེད་ཀུན་ལ་མགོ་བདེ་བསྒྱུར། །
འདི་འདྲ་བག་མེད་པ་ཡི་སྐྱོན། །
ཁོང་ཡངས་ཤོང་རྒྱ་ཡོད་ན་ཡང༌། །
ངང་རིང་ངང་ནས་བྱ་བ་ཤོར། །
ཕན་མེད་གནོད་མེད་རྒྱ་མཚོའི་རྡོ། །
འདི་ཡང་བག་མེད་པ་ཡི་སྐྱོན། །
བློ་ཆེན་ཤེས་རྒྱ་མི་ཡངས་པའི། །
བྱ་བྱེད་ཆུ་བོའི་རླབས་ལྟར་འཚུབ། །
བབ་བབ་སྤྱོད་པས་ལུས་སེམས་འཁྲུག །
འདི་ཡང་བག་མེད་པ་ཡི་སྐྱོན། །
གཏོང་བའི་བློ་སྟོབས་མེད་ན་ཡང༌། །
ཟས་ནོར་ཚགས་སུ་མི་འཛུད་པར། །
ཞིག་མིན་ཞིག་པོའི་བརྟུལ་ཞུགས་ཅན། །
འདི་ཡང་བག་མེད་པ་ཡི་སྐྱོན། །
བྱམས་བརྩེའི་བློ་རྒྱུད་མ་འབྱོང་བར། །
དགྲ་བོ་ཇི་འདོད་ལམ་དུ་བཏང༌། །
ཀུན་ལ་རང་རྒྱུས་གསལ་བོར་ངོམ། །
འདི་ཡང་བག་མེད་པ་ཡི་སྐྱོན། །
འཛིན་མེད་སྒྱུ་མར་མ་ཤར་བར། །
ལུས་དང་གཏམ་དང་སྤྱོད་ལམ་ཀུན། །
ཀུན་དང་འདྲེས་པས་ཀུན་གྱིས་བརྙས། །
འདི་ཡང་བག་མེད་པ་ཡི་སྐྱོན། །
དགོས་མེད་སྐྱོ་ཤས་མ་སྐྱེས་པར། །
ཀུན་དང་མི་བསྟུན་ཁོང་འཕྲིག་ཅན། །
རང་གཞན་སྣང་བ་དགྲ་རུ་ལངས། །
འདི་ཡང་བག་མེད་པ་ཡི་སྐྱོན། །
དེ་ལ་སོགས་པའི་སྤྱོད་ལམ་མཐའ། །
ཡུལ་དུས་ཚད་ལས་བརྒལ་བའི་སྐྱོན། །
བསྒྲིམ་སྟེ་བརྟགས་པར་མ་བྱས་པའི། །
བག་མེད་པ་ཡི་རྒྱུ་ལས་བྱུང༌། །

༥་་བག་ཡོད་པར་བྱ་དགོས་པར་གདམས་པ་ནི།

ཕྱོགས་སུ་ལྷུང་བའི་སྤྱོད་པ་ཡིས། །
སྐྱེས་བུའི་དོན་རྣམས་མི་རྫོགས་ཀྱི། །
བསྒྲིམ་སྟེ་གང་ལའང་མ་ཐོགས་པའི། །
སྤྱོད་ལམ་ཉི་ཟླའི་འགྲོས་བཞིན་བསྒྱུར། །
ཅི་བྱ་ཅི་བྱེད་ས་མཚམས་ལ། །
བསླུ་མེད་རྒྱལ་བའི་བཀའ་ཡིན་ཏེ། །
མཚན་ལྡན་དགེ་བའི་བཤེས་གཉེན་ཀྱང༌། །
དེ་ནས་རང་སེམས་དྲི་མེད་ཡིན། །
འདི་གསུམ་མིན་པ་གཞན་གྱི་ངག །
སྣ་ཚོགས་རྟོག་པས་བསླད་པ་ཅན། །
གཉེན་ནམ་གཉན་མིན་ཅི་ཡང་རུང༌། །
དེ་ལ་ལྟོས་པས་ཅི་ཞིག་བྱ། །
འབྱུང་འགྱུར་ལས་ནི་འགྱུར་མིན་ལ། །
གང་སྲིད་ན་ཡང་འགྱོད་མེད་བཞིན། །
སྔ་བློ་དཔྱད་པས་བསྒྲིམ་བྱས་ནས། །
འགྱོད་མེད་ཁོ་ནས་གནས་པ་མཆོག །
འགྱོད་མེད་ཡིད་འོང་དགའ་བ་ཡི། །
ཟླ་བ་དྲི་མ་མེད་པའི་གཟུགས། །
བག་ཡོད་ཆུ་གཏེར་ཆེ་ལས་འབྱུང༌། །
དེ་ཕྱིར་དུས་ཀུན་བག་ཡོད་མཛོད། །

གསུམ་པ་ཡལ་ག་བཤད་པ་ལ།

༡་་དྲང་པོ་དང་གཡོ་སྒྱུ་ཅན་གྱི་ངོ་བོ་བཤད་པ་ནི།

༈ དྲང་སྲོང་ལྷ་ཡི་ལམ་ཡིན་ལ། །
གྱ་གྱུ་ཅན་ནི་འདྲེ་ཡི་ལམ། །

ལམ་འདི་གཉིས་ལས་ལྷ་དང་ནི། །
བདུད་ཀྱི་སྒོ་རུ་འདུག་པ་ཡིན། །

༢་་དྲང་པོ་དང་གཡོ་སྒྱུའི་ཁྱད་པར་བཤད་པ་ནི།

བདེ་སྡུག་འདོར་ལེན་བྱེད་པ་ལ། །
རང་ཉིད་ཇི་འདྲ་གཞན་དེ་འདྲ། །
དེ་ལྟ་ན་ཡང་དྲང་པོ་རྣམས། །
བདེན་ས་འབྱོར་འགྱུར་ཅིག་ཤོས་ལྡོག །
བཟང་པོའི་ལས་ལ་དབུག་དབྱུང་དང༌། །
ངན་པ་ལ་ནི་ཚར་གཅོད་མེད། །
ཕན་པ་ཆེ་ཡང་རྗེས་མི་སྐྱོང༌། །
བྱམས་པ་ཆེ་ཡང་སེམས་མི་འཛིན། །
སྔར་བྱས་ལས་ཀྱི་རྟིང་གཅོད་དང༌། །
ད་ལྟའི་བྱ་བ་ལེགས་ཉེས་ལ། །
ཇི་བཞིན་གསལ་ཤན་མི་བྱེད་པ། །
མི་དྲང་གཡོ་སྒྱུ་ཅན་གྱི་རྟགས། །
དང་པོ་དགྲ་རུ་གྱུར་ཀྱང་བླ། །
རང་གི་བྱ་བ་དེ་བྱས་ཡིན། །
མི་དྲང་གཉེན་དུ་འགྱུར་མི་རུང༌། །
ཕན་པ་བྱས་ཀྱང་ལོག་པར་སྒྲུབ། །
དྲང་པོས་དྲངས་པོ་སྐྱངས་བ་ལ། །
སྐྱེ་བོའི་འགྲོག་ཡུན་ཆུ་བས་རིང༌། །
གཡོན་ཅན་འདོད་པས་བཀུག་པའི་གྲོགས། །
ཇི་ལྟར་བྱམས་ཀྱང་ནམ་ཕུག་དགྲ། །

༣་་དྲང་པོའི་ལམ་ལ་འབད་དགོས་པར་གདམས་པ་ནི།

དྲང་ལ་ལྷ་ཡང་མགུ་ནས་འདུ། །
དྲང་པོ་ལྷ་ཡི་གནས་སུ་འགྲོ། །
དྲང་པོའི་བྱ་བ་ཕྱི་ཐག་རིང༌། །
དྲང་པོ་རྒྱལ་ཁམས་རྗེ་རུ་འོས། །
དྲང་པོ་ཞེས་བྱའི་ཡོན་ཏན་ནི། །
ཡོན་ཏན་ནང་ན་ཡོན་ཏན་མཆོག །
མི་ཆོས་གཙང་མའི་སྙིང་པོ་སྟེ། །
མང་དུ་བསྟོད་པས་ཅི་ཞིག་བྱ། །

གཉིས་པ་དམ་བརྟན་བཤད་པ་ལ།

༡་་དམ་བརྟན་གྱི་ངོ་བོ་མདོར་བསྟན་པ་ནི།

གང་ཞིག་ཇི་ལྟར་ཁས་འཆེས་པ། །
འགྱུར་བ་མེད་དོ་དམ་བཅའ་བརྟན། །

དམ་བཅའ་བརྟན་ན་རང་དོན་འགྲུབ། །
གཞན་གྱིས་འདི་ཡི་ཚིག་གཟུང་འོས། །

༢་་དམ་བརྟན་གྱི་ཡོན་ཏན་དང་དམཟབཅའ་ཉམས་པའི་སྐྱོན་ཁྱད་པར་ཕྱེ་སྟེ་བཤད་པ་ནི།

ལེགས་པར་དཔྱད་ནས་ཁས་འཆེས་པ། །
བསྐལ་པའི་མཐར་ཡང་གཏོང་མི་རུང༌། །
དམ་བཅའ་ཉམས་པས་ཇི་འཇིགས་པ། །
དེ་ཙམ་རྒྱལ་ཁྲིམས་ཀྱིས་མི་འཇིགས། །
གཏམ་དང་མནའ་ལ་མ་རྩི་བའི། །
མི་དེ་ཁྲོལ་ཚགས་ཇི་བཞིན་དུ། །
བཟང་པོའི་བཅུད་ཀྱིས་དབེན་པ་ཡང༌། །
རྟགས་དེ་ཁོ་ནས་ཡང་དག་ངེས། །
འདི་འདྲའི་མི་ལ་ལྷ་དང་དཔལ། །
ལྗོན་ཤིང་བསྐམ་པའི་གྲུབ་བཞིན་དུ། །
གཞན་དང་གཞན་དུ་བྱོལ་བ་ལ། །
ཐེ་ཚོམ་ཙམ་ཡང་སྲིད་མ་ཡིན། །
དམ་བཅའ་ཅི་ཙམ་བརྟན་གྱུར་པ། །
དེ་དང་དེ་ཙམ་ཡིད་རྟོན་གནས། །
ཡིད་རྟོན་གནས་སུ་ཇི་རུང་བ། །
དེ་ལྟར་ལྷ་དང་དཔལ་ཀྱང་གནས། །
དམ་པ་རྣམས་ཀྱིས་སྨྲས་ཟིན་ཚིག །
དོན་ཆེན་མེད་ཀྱང་ལྡོག་དཀའ་ན། །
དོན་ཆེན་ལྡན་དང་མནའ་བོར་པའི། །
ཚིག་ལ་ལྡོག་པ་ག་ལ་སྲིད། །
དམན་པ་རྣམས་ལ་སྲོག་ཕོངས་བ། །
དེ་བཞིན་མཆོག་ལ་དམ་བཅའ་ཕོངས། །
དམན་པས་དམ་བཅའ་དོར་བ་ལ། །
མཆོག་རྣམས་ཤིན་ཏུ་ངོ་ཚར་བྱེད། །
མཆོག་རྣམས་ཀྱི་ནི་དམ་བཅའ་དོན། །
སྲོག་གཏོང་པ་ལ་དམན་པ་རྣམས། །
ངོ་ཚར་བྱེད་ཀྱང་དམ་བརྟན་ལ། །
ཡོན་ཏན་ཆེ་བར་མི་སེམས་ཀྱང༌། །

༣་་དམ་བཅའ་གང་ལ་གནས་པའི་ཡོན་ཏན་བསྟན་པ་ནི།

དམན་པ་རྣམས་ཀྱི་རྒྱུད་སྤངས་ནས། །
དམ་པའི་རྒྱུད་ལ་རྟག་གནས་པ། །

དམ་བཅའ་བརྟན་པ་ཞེས་བྱ་བའི། །
ཡོན་ཏན་འཇིག་རྟེན་ཆེ་བའི་རྒྱན། །

བཞི་པ་ལོ་མ་བཤད་པ་ལ།

༡་་ངོ་བོ་མདོར་བསྟན་པ་ནི།

འདི་ནི་བདག་ལ་འདི་ལྟར་དུ། །
ཕན་འདོགས་བྱེད་པོ་ཡིན་སྙམ་པ། །

བྱས་པ་ཤེས་པས་དྲིན་བཟོ་བ། །
ཡ་རབས་སྤྱོད་པ་མཚོན་པའི་སྒོ། །

༢་་བྱས་པ་མ་ཤེས་པའི་སྐྱོན་བསྟན་པ་ནི།

ཕན་གནོད་བྱས་པ་མི་ཤེས་པ། །
དེ་ལ་ལན་དུ་སེམས་པ་མེད། །
དེ་ཕྱིར་འཕགས་རྣམས་མ་གཏོགས་པ། །
འདི་ལ་ཕན་གནོད་སུ་ཡིས་རྩོམ། །
ཕན་དང་གནོད་ལན་གོ་བཟློག་མཁན། །
མི་རུ་བརྟགས་ཀྱང་འདྲེ་ཡིན་ན། །
དེ་ལ་སྤྱོད་ལམ་བསྟུན་པ་ཅི། །
ལྟ་བ་ཙམ་ཡང་སུ་ཞིག་འདོད། །
དམ་པའི་སྐྱེས་བུ་མཆོག་རྣམས་ནི། །
བྱས་པ་ཆུང་ཡང་དྲིན་གཟོ་ཆེ། །
འདི་འདྲའི་ཡོན་ཏན་ལྡན་གྱུར་ན། །
ཡོན་ཏན་ཆེན་པོ་གཞན་ཀྱང་བདོག །
གང་ཞིག་བྱས་པ་མི་གཟོ་བ། །
དེ་ལ་བློ་མེད་ཟུང་ཐུབ་དང༌། །
ཁྲེལ་དང་བག་ཡོད་དྲང་པོ་སོགས། །
ཡོན་ཏན་གཞན་ཀྱང་ཇི་ལྟར་ཡོད། །

༣་་བྱས་ཤེས་ཡོན་ཏན་གྱི་མཆོག་ཡིན་པར་གདམས་པ་ནི།

བྱས་པ་ཤེས་ཤིང་དྲིན་གཟོ་བའི། །
མི་ལ་དཔལ་མགོན་གནས་ཞེས་གྲགས། །

ཡོན་ཏན་འདི་ལས་ཡོན་ཏན་གཞན། །
མཚོན་པར་བྱས་པས་མི་དེ་མཛེས། །

གཉིས་པ་ཕན་བརྩོན་བཤད་པ།

༡་་ཕན་བརྩོན་གྱི་རྒྱུ་བཤད་པ་ནི།

༈ གཞན་ལ་ཕན་པར་བརྩོན་པ་དེ། །
རང་ཉིད་ཕུན་སུམ་ཚོགས་པའི་རྒྱུ། །

དཔལ་དང་འབྱོར་པ་རྒྱ་ཆེ་བ། །
འདི་ལས་འཁྲུངས་ཤིང་འདི་ཡིས་བཞུགས། །

༢་་ཕན་བརྩོན་དང་མི་ལྡན་པ་ལྡན་པ་གཉིས་ཀར་འབྲས་བུ་ཁྱད་པར་ཐ་དད་དུ་བྱུང་ཚུལ་ནི།

རང་དོན་ཆེས་ཆེར་གཉེར་བ་དེ། །
དང་པོ་དཔོན་དུ་གྱུར་ན་ཡང༌། །
ཇེ་བས་ཇེ་དམའ་དག་ཏུ་འགྱུར། །
རི་གཟར་པོ་ཡི་འབབ་ཆུ་བཞིན། །
གཞན་ལ་ཕན་པ་ལྷུར་ལེན་པ། །
དང་པོ་བྲན་དུ་གྱུར་ན་ཡང༌། །
ཇེ་བས་ཇེ་མཐོར་ཕྱིན་གྱུར་ཏེ། །
གཡུ་འབྲུག་མཁའ་ལ་འགྲོ་བ་བཞིན། །
སྐྱེ་བོ་བླུན་པོ་རང་དོན་ལ། །
ཆགས་པས་རང་དོན་ཁོ་ན་གཉེར། །
རང་དོན་ཅི་ཡང་མི་འགྲུབ་པའམ། །
འགྲུབ་ཀྱང་རྒྱ་ཆེར་འགྲུབ་པ་དཀའ། །
སྐྱེ་བོ་མཁས་པ་རང་དོན་ལ། །
ཆགས་ཀྱང་གཞན་དོན་གཙོ་བོར་གཉེར། །
གཞན་དོན་གཉེར་བའི་ཤུགས་ལ་ནི། །
རང་དོན་ཤིན་ཏུ་ཕུན་སུམ་ཚོགས། །

༣་་ཕན་བརྩོན་དེ་རྒྱལ་སྲས་རྣམས་ཀྱི་ལམ་ཡང་དག་ཡིན་པར་གདམས་པ་ནི།

འདི་དང་ཕྱི་མར་རང་གི་དོན། །
ཤིན་ཏུ་རྒྱ་ཆེར་འགྲུབ་འདོད་ན། །

གཞན་དོན་གཉེར་བ་ཐབས་སུ་བཟང༌། །
ཐབས་འདི་རྒྱ་ལ་སྲས་རྣམས་ཀྱིའང་ལམ། །

ལྔ་པ་མེ་ཏོག་བཤད་པ་ལ།

༡་་དད་པའི་ངོ་བོ་བཤད་པ་ནི།

༈ སྐྱབས་འོས་ཡོན་ཏན་ལྡན་པ་ལ། །
བདེན་པའི་གནས་དང་དེའི་བྱེ་བྲག །

རྒྱུ་འབྲས་མི་བསླུའི་འཇུག་ལྡོག་ལ། །
ཡིད་ཆེས་དད་པ་ཞེས་བྱའོ། །

༢་་དད་པའི་ཡོན་ཏན་བཤད་པ་ནི།

དད་པ་ཆོས་ཀྱི་རྩ་བ་སྟེ། །
དད་ལས་བསོད་ནམས་ཚོགས་འཕེལ་ཞིང༌། །
བསོད་ནམས་ཅན་ལ་ཡ་རབས་ཀྱི། །
སྤྱོད་པ་ཀུན་གྱི་ངང་གིས་གནས། །
དད་པས་རྒུད་པ་ཕྱིར་ལ་འདོར། །
དད་པ་ཡིད་བཞིན་ནོར་བུ་སྟེ། །
ཇི་ལྟར་བསམ་པ་འགྲུབ་བྱེད་པའོ། །

༣་་དད་པའི་ཡུལ་བཤད་པ་ནི།

སངས་རྒྱས་ཆོས་དང་དགེ་འདུན་གསུམ། །
ནམ་ཡང་མི་བསླུའི་སྐྱབས་གནས་ཡིན། །

སྐྱབས་དེའི་ཡོན་ཏན་ཚད་མེད་ལ། །
ཡིད་ཆེས་གུས་པ་རྟག་ཏུ་བྱ། །

༤་་ལས་འབྲས་ལ་ཡིད་ཆེས་བསྐྱེད་དགོས་པར་གདམས་པ་ནི།དཀར་ནག་ལས་ཀྱི་འབྲས་བུ་ནི། །
ནམ་ཡང་ཆུད་མི་ཟ་བར་སྨིན། །
དེ་ཕྱིར་རང་ལ་རང་བརྩེ་ན། །
ལས་འབྲས་བླང་དོར་ཞིབ་ཏུ་བྱ། །
འདི་ནི་ལས་ཀྱི་ས་ཡིན་ལ། །
འདི་ནས་ཕ་རོལ་འབྲས་བུའི་ས། །
དེ་ཕྱིར་རང་དབང་ཡོད་དུས་འདིར། །
དགེ་བའི་ས་བོན་འདེབས་པར་གྱིས། །
སྣ་ཚོགས་སྐྱེ་བོའི་བདེ་སྡུག་ལྟོས། །
འདི་ཡི་རྒྱུ་ནི་ལས་ཡིན་ཞེས། །
བདེན་པར་སྨྲ་བས་ལེགས་གསུངས་ན། །
སུ་ཞིག་ལས་འབྲས་བསམ་མི་བྱེད། །

༥་་དདཟཔ་རྙེད་པའི་མཆོག་ཡིན་པར་གདམས་པ་ནི།

དཀོན་མཆོག་གསུམ་དང་བདེན་པ་བཞིན། །
ཡིད་ཆེས་པ་ཡི་དད་པ་ནི། །

རྙེད་ན་རྙེད་པའི་མཆོག་ཡིན་ཏེ། །
ཨེ་མ་བཟང་པོའི་བསོད་ནམས་འབྲས། །

གཉིས་པ་གཏོང་ཕོད་བཤད་པ་ལའང་།

༡་་གཏོང་བར་བསྐུལ་བ་ནི།

༈ བདག་གི་ལོངས་སྤྱོད་འཆང་གྱུར་ཀྱང༌། །
དབང་མེད་ཤུལ་དུ་ལུས་ཏེ་འགྲོ། །
དེ་བས་གཏོང་ཕོད་བློ་སྐྱེད་ལ། །
འདི་ཕྱིའི་ཕུན་སུམ་ཚོགས་པ་བསྒྲུབ། །
གཏོང་བ་ཆུང་ཡང་འབྲས་བུ་ཆེ། །
ལོངས་སྤྱོད་ཆེ་ཡང་ཕན་པ་ཆུང༌། །
སྔོན་ཆད་བྱིན་པས་འདིར་འབྱོར་ཀྱང༌། །
འདིར་མ་བྱིན་ན་ཕྱི་མར་དབུལ། །

༢་་ཆོག་ཤེས་མེད་པའི་ཉེས་དམིགས་བཤད་པ་ནི།

བསགས་དང་བསྲུང་དང་བརླག་པ་ཡི། །
ནོར་ལ་ཉེས་པ་ཤིན་ཏུ་མང༌། །
ས་གཞི་ནོར་གྱིས་གང་ན་ཡང༌། །
སྐྱེ་བོའི་འདོད་པ་ངོམ་མི་འགྱུར། །
ཟས་ནོར་གནས་མལ་ཙམ་ཞིག་ལས། །
ལྷག་མ་ཕན་མེད་སྡུག་བསྔལ་རྒྱུ། །

༣་་གཏོང་བའི་འབྲས་བུ་རྒྱས་པར་བཤད་པ་ནི།

གཏོང་བས་འདི་དང་ཕྱི་མར་ཡང༌། །
ནོར་རྣམས་ཆེར་འཕེལ་དབྱར་ཆུ་བཞིན། །
གཏོང་བས་ཚེ་དང་གྲགས་པ་འཕེལ། །
གཏོང་བས་དཔལ་དང་བདེ་བ་འཕེལ། །
གཏོང་བ་འདི་ནི་འཕེལ་བའི་སྒོ། །
ཡིན་ཀྱང་སྐྱེ་བོས་ཟད་པར་དོགས། །
མི་གཏོང་ཤིན་ཏུ་བསགས་པ་ཡི། །
ཞེ་ཕུག་བརྟགས་ན་དུད་འགྲོ་འདྲ། །
གཡོ་ཞིང་སྙིང་པོ་མེད་པ་ཡི། །
ནོར་ལས་སྙིང་པོ་ཅིས་མི་ལེན། །

༤་་གཏོང་བ་ཆུང་ངུས་འབྲས་བུ་ཆེན་པོ་ཐོབ་པར་བཤད་པར་གདམས་པ་ནི།

མ་གཏོང་སྤྱད་པར་མ་བྱས་པའི། །
རྒྱལ་སྲིད་འབྱོར་པ་གཡོ་ལ་ལྟོས། །

ཟན་སྐྱ་ཁམ་གཅིག་གིས་ཉོས་པའི། །
འཁོར་བསྒྱུར་དཔལ་དེ་ཅིས་མ་བསྒྲུབས། །

དྲུག་པ་འབྲས་བུ་བཤད་པ་ལ།

གོང་དུ་བཤད་མ་ཐག་པའི་རྒྱུ་དེ་ལ་བརྟེན་ནས། འབྲས་བུ་བདེ་བ་དང་གྲགས་པ་ངེས་པར་སྨིན་ཚུལ་བཤད་པ་ནི།

དེ་ལྟར་བློ་ལྡན་ཟུང་ཐུབ་དེས། །
ཁྲེལ་དང་བག་ཡོད་པའི་ཚུལ་གྱིས། །
དྲང་དང་དམ་བརྟན་གཞི་གཟུང་ནས། །
བྱས་པ་ཤེས་ཤིང་ཕན་པར་བརྩོན། །
དད་དང་གཏོང་བའི་ཤུགས་བསྐྱེད་ན། །
༈ འདི་དང་ཕྱི་མའི་གནས་སྐབས་སུ། །
ཚེ་རིང་བ་དང་ནད་མེད་དང༌། །
ཡིད་དུ་འོང་དང་འབྱོར་ལྡན་དང༌། །
ཀུན་གྱིས་བཀུར་ཤིང་བསྔགས་པ་དང༌། །
དབུ་འཕང་མཐོ་ཞིང་མངའ་ཐང་རྒྱས། །
མཐའ་བཞི་ལས་རྒྱལ་ལས་ཤུགས་དང༌། །
སྟོབས་མཐུ་ནུས་པ་མེ་ལྟར་འབར། །
བདེ་དང་ཡིད་བདེའི་དཔལ་རྣམས་ཀུན། །
རྟག་ཏུ་མདུན་ན་གནས་བཞིན་པར། །
སྙན་གྲགས་ལྷ་ཡི་རྔ་བོ་ཆེ། །
འཇིག་རྟེན་འདི་ན་ཁྱབ་པར་སྒྲོགས། །

མཇུག་གྲུབ་པའི་བྱ་བ་ལ།

༡་་བསྟན་བཅོས་ཇི་ལྟར་བརྩམས་པའིི་ཚུལ་བཤད་པ་ནི།

དེ་ཕྱིར་ལྷ་དང་དཔལ་རྣམས་ཀུན། །
གང་གི་རྒྱུད་ལ་གནས་འདོད་པས། །
ཀུན་སློང་གིས་བསྐུལ་འདི་ལྟ་བུ། །
སྡེབས་སྦྱོར་སྤང་སྟེ་ལེགས་པར་བྲིས། །
བདག་གི་རྒྱལ་དང་རྒྱལ་སྲས་དང༌། །
དམ་པ་རྣམས་ཀྱི་ལེགས་བཤད་ལ། །
འདྲིས་པས་ལེགས་པ་སྨྲ་བ་ནི། །
བྲག་ཆ་བཞིན་དུ་བརྗོད་ལ་མཁས། །
འོན་ཀྱང་ཐོག་མེད་ངན་གོམས་ཀྱིས། །
བསླད་ཕྱིར་ལེགས་པར་སྤྱོད་པའི་ཆ། །
ཤིན་ཏུ་ཕྲ་ཡང་ལེགས་སྤྱོད་ལ། །
བཟང་པོར་མཐོང་བ་ཙམ་དུ་ཟད། །
དེ་ཕྱིར་སྐྱེ་བོ་ཡ་རབས་ཀྱི། །
སྤྱོད་པ་གང་གིས་སྤྱོད་པ་ལ། །
ཤིན་ཏུ་ཡི་རབ་ཉིད་གྱུར་ཕྱིར། །
གཞན་ཀུན་འདི་འདྲའི་ཚུལ་བཟང་ལ། །
གཞུག་པར་འདོད་པའི་བརྩེ་བ་དང༌། །
བློ་ལྡན་གང་གིས་བསྐུལ་བའི་རྒྱུས། །
སྐྱེ་བོའི་ལུགས་ཀྱི་བསྟན་བཅོས་ལས། །
ཅུང་ཟད་བསྡུས་ཏེ་བརྗོད་པ་ལགས། །

དགེ་རྩ་གཞན་དོན་དུ་བསྔོ་བ་ནི།

འདི་ཡི་དགེ་བས་འགྲོ་ཀུན་ལ། །
བཟང་པོའི་ཡོན་ཏན་རྣམ་པ་བཅུ། །

འབད་པ་མེད་པར་ཞུགས་ནས་ཀྱང༌། །
ལྷ་དང་དཔལ་གྱིས་བརྒྱན་པར་ཤོག །

ཞེས་པ་འདི་ཡང་ཡ་རབས་བཟང་པོའི་ལུགས་ཀྱི་སྲོལ་དྲི་མ་མེད་པ་ལ་དགའ་ཞིང་དང་དུ་ལེན་པར་འདོད་པའི་སྐལ་བ་བཟང་པོའི་ཡོན་ཏན་གྱིས་ཕྱུགས་པ་རྒྱལ་བར་དཀོན་མཆོག་གིས་འདི་འདྲ་བ་ཞིག་བྲིས་ཞེས་བསྐུལ་ངོར་འཇམ་དཔལ་དགྱེས་པའི་རང་མདངས་ཞེས་འབོད་པས་རྫོང་གསར་བཀྲ་ཤིས་ལྷ་རྩེར་བྲིས་པ་མངྒ་ལཾ། །
དགེའོ། །དགེའོ། །དགེའོ།། །།